CELEX: 32014D0162
Language: fi
Date: 2014-03-11 00:00:00
Title: Neuvoston päätös 2014/162/EU, annettu 11 päivänä maaliskuuta 2014 , päätöksen 2004/162/EY muuttamisesta sen soveltamiseksi Mayotteen 1 päivästä tammikuuta 2014

25.3.2014   
            
            
               FI
            
            
               Euroopan unionin virallinen lehti
            
            
               L 89/3
            
         
      NEUVOSTON PÄÄTÖS 2014/162/EU,
   annettu 11 päivänä maaliskuuta 2014,
   päätöksen 2004/162/EY muuttamisesta sen soveltamiseksi Mayotteen 1 päivästä tammikuuta 2014
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 349 artiklan,
   ottaa huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottaa huomioon Euroopan parlamentin lausunnon (1),
   noudattaa erityistä lainsäätämisjärjestystä,
   sekä katsoo seuraavaa:
   
               (1)
            
            
               Ranskan viranomaisilla on neuvoston päätöksen 2004/162/EY (2) mukaan lupa soveltaa meriverosta vapautusta tai meriveron alennusta paikallisesti Ranskan syrjäisimmillä alueilla valmistettaviin tuotteisiin, jotka on lueteltu mainitun päätöksen liitteessä. Nämä vapautukset ja alennukset ovat erityistoimenpiteitä, joiden tarkoituksena on korvata syrjäisimpien alueiden erityisiä haittoja, jotka lisäävät paikallisten yritysten tuotantokustannuksia ja vaikeuttavat niiden tuottamien tuotteiden kilpailukykyä verrattuna Ranskan Euroopassa sijaitsevilta alueilta tai muista jäsenvaltioista tuotuihin samanlaisiin tuotteisiin. Mayotte on samassa tilanteessa kuin Ranskan muut syrjäisimmät alueet.
            
         
               (2)
            
            
               Eurooppa-neuvoston päätöksen 2012/419/EU (3) mukaan Mayotte on 1 päivästä tammikuuta 2014 alkaen Euroopan unionin toiminnasta tehdyn sopimuksen (SEUT) 349 artiklassa tarkoitettu syrjäisimpiin alueisiin kuuluva alue. Unionin lainsäädäntöä olisi näin ollen sovellettava Mayotteen kyseisestä päivämäärästä alkaen.
            
         
               (3)
            
            
               Ranskan viranomaiset ovat pyytäneet päätöksen 2004/162/EY soveltamista Mayotteen 1 päivästä tammikuuta 2014 ja toimittaneet luettelon tuotteista, joihin ne toivovat sovellettavan eriytettyä verotusta sen perusteella, onko tuotteet valmistettu paikallisesti vai ei.
            
         
               (4)
            
            
               Tämän päätöksen tarkoitus on antaa Ranskan viranomaisille oikeus soveltaa eriytettyä verotusta tuotteisiin, joiden osalta niiden on ensinnäkin osoitettava tuotannon olevan paikallista ja toiseksi se, että merkittävä tavarantuonti (myös Ranskan Euroopassa sijaitsevilta alueilta ja muista jäsenvaltioista) voisi vaarantaa paikallisen tuotannon säilymisen. Kolmanneksi niiden on perusteltava ylimääräiset kustannukset, joiden vuoksi paikallisen tuotannon omakustannushinnat nousevat muualla tuotettuihin tuotteisiin verrattuna niin korkeiksi, että paikallisesti tuotettujen tuotteiden kilpailukyky vaarantuu. Sallittu ero verotuksessa ei saisi ylittää toteen näytettyjä lisäkustannuksia. Näiden periaatteiden soveltaminen ja Mayotten erityisen rakenteellisen, sosiaalisen ja taloudellisen tilanteen huomioon ottaminen uutena syrjäisimpiin alueisiin kuuluvana alueena, jota koskevat täsmälleen samat erityisrajoitukset, joiden vuoksi päätöksessä 2004/162/EY myönnettiin poikkeus SEUT 349 artiklan mukaisille Ranskan muille syrjäisimmille alueille, ovat perusteita ehdotetuille Mayottea koskeville erityistoimenpiteille, eivätkä ne ylitä sitä, mikä on tarpeen eivätkä tuota perusteetonta etua paikalliselle tuotannolle kyseisellä uudella syrjäisimpiin alueisiin kuuluvalla alueella.
            
         
               (5)
            
            
               Tuotteet, joiden osalta Ranskan viranomaiset ovat esittäneet kyseiset kolme perustelua, luetellaan päätöksen 2004/162/EY liitteen A, B ja C osassa. Liitteessä olevassa A osassa (sallittu ero verotuksessa 10 prosenttiyksikköä) luetellut tuotteet, joita asia koskee, ovat pippuri (tuotteet 0904 11 ja 0904 12 (4)), vanilja (tuote 0905), suklaa (tuote 1806), eräät muovitavarat (tuotteet 3925 10 10, 3925 90 80, 3926 90 90 ja 3926 90 97), tiilet (6901 ja 6902) ja hammasproteesit (tuote 9021 21 90).
            
         
               (6)
            
            
               Päätöksen 2004/162/EY liitteen B osassa (sallittu ero verotuksessa 20 prosenttiyksikköä) luetellut tuotteet, joita asia koskee, ovat kalat (tuotteet 0301, 0302, 0303, 0304 ja 0305), eräät puusta valmistetut tavarat (tuotteet 4407, 4409, 4414, 4418, 4419, 4420 ja 4421), eräät paperista tai pahvista valmistetut tavarat (tuotteet 4819 ja 4821), eräät lehdet ja painotuotteet (tuotteet 4902, 4909, 4910 ja 4911), eräät tasolasia olevat tuotteet (tuotteet 7003 ja 7005), eräät rautatavarat (tuotteet 7210, 7301, 7312, 7314, 9406 00 31 ja 9406 00 38), eräät alumiinitavarat (tuotteet 7606, 7610 10 ja 8310) ja eräät istuimet (tuotteet 9401 69, 9401 90 30 ja 9403 40).
            
         
               (7)
            
            
               Päätöksen 2004/162/EY liitteessä C (sallittu ero verotuksessa 30 prosenttiyksikköä) luetellut tuotteet, joita asia koskee, ovat maito ja meijerituotteet (tuotteet 0401, 0403 ja 0406), eräät jalostetut lihavalmisteet (tuotteet 1601 ja 1602), eräät leipomatuotteet (tuotteet 1901 ja 1905), jäätelö (tuote 2105), mineraalivedet ja virvoitusjuomat (tuotteet 2201 ja 2202), olut (tuote 2203), ylang-ylang (tuotteet 3301 29 11 ja 3301 29 31), saippua ja pesuvalmisteet (tuotteet 3401 ja 3402) sekä vaahtomuovipatjat (tuote 9404 29 90).
            
         
               (8)
            
            
               Päätös 2004/162/EY olisi sen vuoksi muutettava.
            
         
               (9)
            
            
               Koska Mayottella on kiireellinen tarve voida uutena syrjäisimpiin alueisiin kuuluvana alueena hyötyä tällä päätöksellä käyttöön otettavista poikkeuksista niin pian kuin mahdollista, olisi poikettava Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn kansallisten parlamenttien asemaa Euroopan unionissa koskevassa pöytäkirjassa nro 1 olevassa 4 artiklassa tarkoitetusta kahdeksan viikon määräajasta.
            
         
               (10)
            
            
               Koska Mayottesta tuli 1 päivänä tammikuuta 2014 syrjäisimpiin alueisiin kuuluva alue ja jotta vältetään oikeudellinen epävarmuus kaikilta osin, on tarpeen, että tätä päätöstä sovelletaan 1 päivästä tammikuuta 2014,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2004/162/EY seuraavasti:
   
               1)
            
            
               Korvataan 1 artiklan 1 kohdan ensimmäinen alakohta seuraavasti:
               ”Poiketen siitä, mitä Euroopan unionin toiminnasta tehdyn sopimuksen (SEUT) 28, 30 ja 110 artiklassa määrätään, Ranskan viranomaisille annetaan lupa soveltaa 1 päivään heinäkuuta 2014 meriverosta vapautusta tai meriveron alennusta liitteessä lueteltuihin tuotteisiin, jotka tuotetaan paikallisesti Guadeloupessa, Guyanassa, Martiniquessa, Mayottessa ja Réunionissa, jotka ovat SEUT 349 artiklassa tarkoitettuja syrjäisimpiin alueisiin kuuluvia alueita.”
            
         
               2)
            
            
               Muutetaan liite seuraavasti:
               
                           a)
                        
                        
                           Lisätään A osaan kohta seuraavasti:
                           
                                       ”5.
                                    
                                    
                                       – syrjäisimpiin alueisiin kuuluva Mayotte
                                       0904 11, 0904 12, 0905, 1806, 3925 10 00, 3925 90 80, 3926 90 90, 3926 90 97, 6901, 6902, 9021 21 90.”
                                    
                                 
                     
                           b)
                        
                        
                           Lisätään B osaan kohta seuraavasti:
                           
                                       ”5.
                                    
                                    
                                       – syrjäisimpiin alueisiin kuuluva Mayotte
                                       0301, 0302, 0303, 0304, 0305, 4407, 4409, 4414, 4418, 4419, 4420, 4421, 4819, 4821, 4902, 4909, 4910, 4911, 7003, 7005, 7210, 7301, 7312, 7314, 7606, 7610 10, 8310, 9401 69, 9401 90 30, 9403 40, 9406 00 31, 9406 00 38.”
                                    
                                 
                     
                           c)
                        
                        
                           Lisätään C osaan kohta seuraavasti:
                           
                                       ”5.
                                    
                                    
                                       – syrjäisimpiin alueisiin kuuluva Mayotte
                                       0401, 0403, 0406, 1601, 1602, 1901, 1905, 2105, 2201, 2202, 2203, 3301 29 11, 3301 29 31, 3401, 3402, 9404 29 90.”
                                    
                                 
                     
         2 artikla
   Tämä päätös tulee voimaan päivänä, jona se hyväksytään.
   Sitä sovelletaan 1 päivästä tammikuuta 2014.
   3 artikla
   Tämä päätös on osoitettu Ranskan tasavallalle.
   
      Tehty Brysselissä 11 päivänä maaliskuuta 2014.
      
         
            Neuvoston puolesta
         
         
            Puheenjohtaja
         
         G. STOURNARAS
         
      
   
   
      (1)  Euroopan parlamentin lausunto, annettu 26. helmikuuta 2014.
   
      (2)  Neuvoston päätös 2004/162/EY, tehty 10 päivänä helmikuuta 2004, Ranskan merentakaisten departementtien meriverojärjestelmästä ja päätöksen 89/688/ETY voimassaoloajan jatkamisesta (EUVL L 52, 21.2.2004, s. 64).
   
      (3)  Eurooppa-neuvoston päätös 2012/419/EU, annettu 11 päivänä heinäkuuta 2012, Mayotten aseman muuttamisesta Euroopan unioniin nähden (EUVL L 204, 31.7.2012, s. 131).
   
      (4)  Yhteisen tullitariffin nimikkeistön luokittelun mukaan.